text: Havde høj promille: Så tager vi bilen
  08 januar 2017 kl. 06.32
  En 25-årig mand fra Esbjerg blev kort før klokken fem stoppet i Vejen. Alkometret viste en meget høj promille, så mandens bil blev konfiskeret.
  Syd- og Sønderjyllands Politi skriver på Twitter, at promillen var langt over det tilladte. Derfor blev den 25-åriges kørekort inddraget – og bilen beslaglagt.
  - Det gør vi, når alkometeret slår så meget ud, siger vagtchef Ole Aamann, Syd- og Sønderjyllands Politi, til TV SYD. Det er uafhængigt af førerens alder – eller om vedkommende tidligere har fået dom for spirituskørsel. I morgenens tilfælde var der tale om en førstegangsforseelse.
  Vagtchefen har ikke den nøjagtige promille. Der er taget en blodprøve af den 25-årige for at få den præcise promille.
  